Detroit er den største by i den amerikanske delstat Michigan med 910.920 indbyggere i 2009. Den har navn efter det franske ord "détroit", som betyder “stræde”. Byen er amtssæde for amtet Wayne County. Befolkningen var i 1960 ca. to millioner, men er nu mere end halveret, hvad der har skabt omfattende økonomiske problemer. 
Detroit ligger ved Detroit-floden og Lake St. Clair. Byen blev grundlagt i 1701 af franske pelshandlere. Den havde i slutningen af 1800-tallet en omfattende industri bl.a. fødevare-, stål- og kemisk industri. Detroit er i dag bedst kendt for at være et vigtigt centrum for bilindustri og hovedsæde for "The Big Three", de tre bilproducenter Ford, General Motors og Chrysler. Byen er også kendt for sin musikindustri omkring Motown-studierne, der var specialiserede i soulmusik. Byen har derfor også de to kælenavne "Motor City" og "Motown". Byens største universitet Wayne State University er kendt bl.a. for sin biologiske og medicinske forskning. Byens økonomi er meget afhængig af bilindustrien, og byen har de sidste 30 år haft store sociale problemer. I 1967 startede en omfattende byrenovering af de centrale dele af byen, og i den forbindelse opførtes også det store højhuskompleks "The Renaissance Center" ved floden. I Detroit ligger bl.a. kunstmuseet "Detroit Institute of Art", og i forstaden Dearborn findes Henry Ford Museum. ("Læs mere..")
